در در انا بیوسی ءِ ارفک چوری سے آن
لمہ و باوہ نا کمی ءِ ارفَک چوری سے آن
اخہ اودے تیرہ تکلیف ملپک کپ اس ارغ
کیک برداشت لنگڑی ءِ ارفَک چوری سے آن
پٹک او خاچنگ کن تینا ملے کھڈی اس باسن ءُ
ہر اُرا اوڑا کڑی ءِ ارفَک چوری سے آن
بڈ کیک او چوچہ غاتا جی و جان اٹ ہیت کیک
وا ہم اوڑتون ظالمی ءِ ارفَک چوری سے آن
دیر تون ہیت اس است انا کے دیر اونا ہیت ءِ بنک
دیر کیک اونا سنگتی ءِ ارفَک چوری سے آن
تخپک اونا کاٹم آ دو ءِ کس اس مہر انا
دا وڑ اٹ تولنگ چُپی ءِ ارفَک چوری سے آن
خاچک اونا تغ تے ٹی اُف آڑسندہ ارے
خنتنے دے اس خوشی ءِ ارفَک چوری سے آن
کل چناک گوازی کیرہ چرپ اریر سنگار اریر
تپک او انتئے گوازی ءِ ارفَک چوری سے آن
دُوک مچ آ پوتڑو پاٹ پرغک شار اکن
ہوغپہ بزدل بہادری ءِ ارفَک چوری سے آن
نت شپاد پچ آک تے ریڑ ریڑ کاٹم آتے ٹوپ اف
ہیل کرینے دیر آن جی ءِ ارفَک چوری سے آن
ہوغنگ اٹ حال ءِ تینا تین تون تینٹ کیک بیان
بند کرینے بادوی ءِ ارفَک چوری سے آن
لکھ شکر اللہ کنا انت اس کہ کنے آ ایسنس
نی اسہ دے بینگنی ءِ ارفَک چوری سے آن
دین نماز تبلیغ حج اٹ جنت ءِ نی خنپروس
رب انا کر بندگی ءِ ارفَک چوری سے آن
دامون ایمون خاخر آکءُ لیپ اٹی نن لڑزنہ
یخ ءِ یا کہ باسنی ءِ ارفَک چوری سے آن
کے گلہ دیر تون شکوہ معصوم تینا حال انا
گنگ کرینے بادوی ءِ ارفَک چوری سے آن
لمہ باوہ نا او مہر ءِ پٹنگ ءِ خلق خلق اٹی
انت اونا زندگی ءِ ارفَک چوری سے آن
شاعری نا خنجری داسہ مچٹ دوست بریک
داسکان ہیل کر شاعری ءِ ارفَک چوری سے آن
ہفتئی تلار،
تاک26
پنہ، 3
